ไอแบงก์ชะงักรอพันธมิตรเคาะเอ็มดี
ไอแบงก์ ส่อลากยาวสรรหากรรมการผู้จัดการคนใหม่ คาดเปิดทางรอพันธมิตรผู้ร่วม
24 ส.ค. 2558

ไอแบงก์ ส่อลากยาวสรรหากรรมการผู้จัดการคนใหม่ คาดเปิดทางรอพันธมิตรผู้ร่วม
แหล่งข่าวจากกระทรวงการคลัง เปิดเผยว่า การสรรหากรรมการผู้จัดการธนาคารอิสลามแห่งประเทศไทย (ไอแบงก์) ขณะนี้ถือว่าล่าช้า และต้องเลื่อนการเปิดรับสมัครรอบ 2 ออกไปไม่มีกำหนด เพื่อรอนโยบายคณะรัฐมนตรี (ครม.) ชุดใหม่ 
นอกจากนี้ คณะกรรมการต้องการให้ไอแบงก์สรุปเรื่องการหาพันธมิตรร่วมลงทุนรายใหม่ให้ได้ก่อนที่จะได้ผู้บริหารไอแบงก์คนใหม่ เพื่อให้ผู้ร่วมทุนรายใหม่มีส่วนในการคัดเลือกกรรมการผู้จัดการ จึงต้องเลื่อนการเปิดรับสมัครออกไปก่อน
ทั้งนี้ นายมนต์ชัย รัตนเสถียร ได้รักษาการผู้จัดการไอแบงก์ครบ 1 ปีช่วงสิ้นเดือน ส.ค.นี้ ซึ่งระเบียบกระทรวงการคลังให้รักษาการได้ไม่เกิน 1 ปี จึงต้องหารือกระทรวงการคลังเร่งกระบวนการสรรหาให้เร็วที่สุด
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง ( สศค.) ในฐานะประธานสรรหากรรมการผู้จัดการธนาคารอาคารสงเคราะห์ (ธอส.) กล่าวว่า ขณะนี้อยู่ระหว่างตรวจสอบคุณสมบัติของผู้สมัครทั้ง 5 คน เพื่อสัมภาษณ์และแสดงวิสัยทัศน์ต้นเดือน ก.ย.นี้ต่อไป